**отчет ЗА ДЕЙНОСТта НА НАРОДНО ЧИТАЛИЩЕ**

**„Пенчо Славейков 1983“ – град Бургас за 2022 година**

Читалище "Пенчо Славейков 1983" работи за удовлетворяване потребностите на гражданите, свързани с развитие и обогатяване на културния живот, социалната, образователна и творческа дейност в населеното място. Представлява устойчива, гъвкава, демократична институция с добро име сред местната общност. Разполага с богати информационни ресурси, опит в организиране на културни, образователни и информационни прояви; опит в работа с различни възрастови, социални и етнически групи, надежден партньор. Намира се на територията на жилищен комплекс „Славейков“ - град Бургас, чието население по последни данни е около 40 000 души.

НЧ „Пенчо Славейков 1983” е жив, активен център, който съчетава традицията с новите идеи; център за знания, художествено творчество, информация и култура. Разпознаваемо е от общността като зона за личностно усъвършенстване, за създаване и разпространяване на духовни ценности, за развиване на творческите способности, за изграждане на висок художествен вкус, за удовлетворяване на културни и образователни потребности.

ОСНОВНИ ЦЕЛИ

1. Развитие и обогатяване на културния живот, социалната и образователната дейност в населеното място. Разширяване съдържателния и социалния обхват на читалищната дейност, за привличане на по-широк кръг хора от общността.
2. Разширяване на знанията на гражданите и приобщаването им към ценностите и постиженията на науката, изкуството и културата.

3. Възпитаване и утвърждаване на националното самосъзнание.

4. Осигуряване на достъп до информация, на по-добра и съвременна образователна, културна, социална и информационна среда.

5. Популяризиране и опазване на културно-историческото наследство и националните традиции.

6. Създаване на възможности за личностна изява

7. Поддържане на активно партньорство с общинската администрация, неправителствени организации, учебни заведения, други културни институти и бизнеса

**Читалището реализира тези цели със следните свои**

ДЕЙНОСТИ:

Основните дейности на НЧ " Пенчо Славейков 1983" се развиват в няколко основни области – библиотечно-информационна, художествено творческа, образователна, културно просветна.

*Библиотечно-информационната работа*

заема съществена част от дейността на читалището. Ново регистрирани в библиотеката за 2022 г. са 1331 потребители – деца, работници, специалисти и пенсионери. Набавени са 391 тома за 4950,97 лв. Освен това при спечелен проект към МК по Програма «Българските библиотеки – съвременни центрове за четене и информираност» се спечели финансиране в размер на 3607, 57 лв., които обаче, бяха преведени по сметката на читалището в самия край на годината и съответно се разходваха в началото на 2023 г. Фондът на библиотеката до 31.12.2022 г. Наброява 34225 библиотечни единици.

В библиотеката работят двама библиотекари с висше образование по специалността. От специалистите в библиотеката до голяма степен зависи доколко тя ще бъде популярна в общността: правилния подбор на литература, правилен подбор при прочистване на фондовете, активност за работа по програми, компетентно обслужване на читатели. Библиотечната работа е силно специализирана, изисква богата обща култура и познаване на специализиран софтуер, както и добри познания на интернет и основни компютърни програми. Именно заради това е необходимо библиотечните специалисти да са с подходящото образование, добра обща култура и компютърни умения. От 2006 г. в библиотеката при НЧ «Пенчо Славейков 1983» библиотечните процеси са автоматизирани в три модула - обработка на книги, обслужване на читатели и каталози. Библиотечната дейност се осъществява чрез: ежедневно проучване на читателските търсения и обзор на книжния пазар; комплектуване на ново постъпилата литература в зависимост от читателските търсения и от профила на библиотеката; обработка и класиране; текущо поддържане на фонда: организиране, прочистване, съхраняване и предоставяне за ползване; обслужване на читателите; Масова работа в библиотеката.

Както всяка година, така и през изминалата 2022 г. се извърши работа по подготовка на проект към Министерство на културата за попълване на библиотечните фондове с нова литература. Това е възможност, от която библиотеката при НЧ „П. Славейков 1983“ винаги се възползва и предложенията ни биват финансирани при всяко кандидатстване, което само по себе си е добра оценка за нашата работа. Това е сложен и дълъг процес, който включва щателен обзор на книжния пазар в страната, подбор на заглавия, подходящи и нужни за нашата библиотека, връзка с множество доставчици, за определяне на най-подходящите. Определяне на нужните заглавия по процент заглавия от издателство и националност на съответната литература – все изисквания по Програмата, с които трябва да съобразим нашия подбор. Следва изготвяне на списъци с всички необходими компоненти и предаване на проектното предложение, което за наша радост бе одобрено за 3607, 57 лв., макар и с намаление на исканата от нас стойност на проекта - 4566,55 лв. Това съответно води до още работа при редуцирането на списъците, които отново трябва да се съобразят с правилата на Програмата. Извън това нашата ежедневна работа не може да бъде изоставена – работа с читатели, комплектуване на литература, обработка и класиране, прочистване на фонда, което е една много отговорна и специализирана дейност, нужна също толкова, колкото и постъпването на нова литература, но изискваща повече време и работа с документи и каталози.

През годините сме създали добри контакти с училища и детски градини в района, които ни търсят, за да отбелязваме заедно бележити дати, да говорим за традиции, автори и книги. Подготвят се презентации, забавни игри в библиотеката, дискусии, представяния на книги, празници:

Ето някои от мероприятията в библиотеката през 2022 г.: Ден преди националния празник на страната, в три поредни учебни часа бяхме поканени да разкажем на четвъртокласниците от училище „Антон Страшимиров“ за Трети март. Изготви се мултимедийна презентация, в която свързахме наименованията на улиците в нашия град със събитията и личностите от Освобождението. За да поговорим за българските будители с учениците от целия випуск на четвърти клас на училище „Димчо Дебелянов“ следвахме същия принцип - по начин, различен от уроците по история в училище да популяризираме знания за българската история и родния край.

Популяризирането на четенето сред най-малките разпознаваме като наша мисия, ето защо, посрещаме деца от начална училищна възраст и от детските градини в библиотеката. Чрез игри, гатанки и забавни занимания им показваме ползите и удоволствието от четенето, запознаваме ги с творчеството на различни писатели, говорим за събития и личности, обичаи. През изминалата година наши гости бяха деца от 4-та група на ЦДГ „Райна Княгиня“, Групичките „Звездици“, „Делфинче“, „Вълшебство“ и „Златна рибка“ от ЦДГ „Брезичка, 1а клас от СУ „Епископ Константин Преславски“ и ОУ „Антон Страшимиров“, занималня към Начално базово училище „Михаил Лъкатник“.

През цялата година се изготвят витрини в библиотеката и публикации в интернет пространството във връзка със събития, годишнини, празници.

За шеста поредна година ежемесечно изготвяме и вестник „Славейково слово“, чийто главен редактор е поетът Борис Бухчев. Разпространяваме го в нашия профил в най-популярната социална мрежа и между нашите читатели в библиотеката.

Не се наблюдава отлив на читатели в нашата библиотека. Това е една от многото читалищни дейности, които остават жизнени и нужни.

*Художествено творческа и образователна дейност*

Школи и курсове

В музикалната школа работят класове по китара и пиано. Предлага се и клас акордеон. *Музикалната школа* не е функционирала от 2000 до 2017 година, когато е възстановена. Преподавателите са специалисти с дългогодишна практика и опит в работата с деца. През 2022 г. в нея са се обучавали 23 деца - това е една дейност, необходима и ценна за жителите на района. В читалището съществува едно помещение, определено за заниманията по музика, като е направено необходимото да се обезшуми предвид разположението на читалището – а именно фактът, че се намира под жилищните части. Тази една стая, обаче, се оказа недостатъчна и се наложи да се приспособи друго помещение, като за целта се монтира окачен таван и дограма, която замени старата от единично стъкло и винкел. В края на учебната година предизвикваме младите таланти да покажат наученото през учебната година на малки концерти пред родители и близки. Липсата на достатъчно голямо помещение в читалището, което спокойно да събере всички гости и участници е поредното предизвикателство пред нас, което решаваме с изнасяне на продукциите в зали извън читалището – в актовите зали на училищата в района, в галерия Баев, в Центъра за съвременно изкуство и библиотека. Годишната продукция през 2022 разделихме по класове - на 21 и 22 май възпитаниците на школата в два последователни дни представиха своите умения и това този път се случи в сградата на читалището с много усилия от страна на персонала, свързани с реорганизиране на пространствата, за да бъде възможно деца, преподаватели и близки да имат своя празник.

*Школата по рисуване, моделиране и керамика* се създаде през 2017 г. От тогава до сега тя създава възможност за личностна изява на подрастващи с интереси в областта на художественото творчество. Децата рисуват, моделират и изработват керамични съдове на специално грънчарско колело, като това подпомага тяхното умствено, социално и емоционално развитие. Изискванията на съвременността за цветност и нестандартно мислене правят тези занимания много важни, защото те развиват тези качества и намаляват отдалечеността на съвременните деца от упражнения, изискващи изобретателност, търпение, изразяване на вътрешния свят. Преподавателят е художник – грънчар, който с голяма обич и отдаденост предава своите умения на възпитаниците си.

Стартираните от 2021 г. *уроци по български език и литература* в помощ на часовете по литература и матурите след 7 клас продължиха и през 2022. Осигури се преподавател с необходимия опит и квалификация. Оказа се, че общността има голям интерес към тези занимания, в които18 седмокласници се подготвиха за този така важен етап в живота на всеки подрастващ. За радост успехите са налице и много бързо през септември и октомври се записаха новите ученици, които се обучават и до момента.

Любителско творчество - Народен хор „Самодивски огън”

В името на това да опазим и популяризираме нашето регионално национално наследство и традиции, да допринесем за възпитаване и утвърждаване на националното самосъзнание, както и за създаване на възможности за личностна изява на хора от третата възраст читалището в партньорство с Община Бургас поддържа битовия хор „Самодивски огън“. Читалището покрива хонорара на ръководителя, с когото се сключва граждански договор, хонорари на съпровождащи инструменталисти, пътни разходи, такси участие, извършва се и организационната работа по участията. Община Бургас предоставя на колектива помещение, в което да се събират и репетират 18-те певици и съответната му издръжка. Тъй като читалището се намира в подблоково пространство, работата на хора би създала неудобство на живущите. Освен това бюджетът на читалището е недостатъчен за издръжката на този голям колектив и помощта на Общината е от съществена важност за съществуването на хора.

Стремежът ни да осигурим по-пълна издръжка на колектива ни доведе до изготвяне на проектно предложение пред Национален фонд „Култура“ и през 2022 г. защитихме проект „Самодивски огън“ на стойност 10 000 лв. Средствата вече са налични по сметката ни и гарантират участието на хора в 4 национални събора през 2023 г., както и ушиването на летни носии.

През 2022 година колективът се класира за XII Национален фолклорен  събор „Копривщица 2022“, като бе единствен участник от Община Бургас. Другите участници от Бургаска област представяха общините: Руен, Сунгурларе, Созопол, Карнобат, Камено. Пътните разходи до Копривщица и обратно бяха покрити от специален фонд на Общината за участие в такива крупни национални и международни културни прояви.

Освен на този най-голям фолклорен форум хорът участва и в редица регионални и национални събори: 16-ти Национален тракийски събор „Богородична стъпка“ – Стара Загора, „Славееви нощи“ – гр. Айтос, „С песните на Кичка Савова“ – с. Сладун, обл. Хасково, 17-ти тракийски събор Гергьовден – гр. Поморие, Фестивал на зелениката, Лазарски конкурс „Отворете чемшир порти“ – гр. Камено, Спасовден – Ахелой, „С песните на Калинка Згурова“, Фестивалът на виното и рибата, Трети международен танцов фестивал „Велека фест“. Имат изяви и в телевизионни програми, в програмите на различни организации, в концерти. Хористките опазват народната памет не само със своите песни, а и с възстановките на редица празници и обичаи, като някои от тях, напр. Бабинден бе заснет от местна телевизия.

*Културно просветна дейност*

Финансира се от държавната субсидия, от общинския бюджет, както и от собствени приходи. В читалището липсва зала, ето защо по-големите прояви организираме на открито. Тазгодишната общинска субсидия в размер на 1000 лв. бе предназначена за празника „България – това съм аз!“, който се състоя на 22 септември в парка на комплекс „Славейков“, където обичайно се случват нашите празнични прояви. Недостигащите средства за провеждането на проявата се покриха от читалищния бюджет. Това е един пъстър ден, който започва с детски игри и забавления на фона на творчески работилнички и щандове. Продължава с концертна програма в два блока – популярна музика и фолклор, където се дава поле за изява както на професионални изпълнители от двата жанра, така и на любители. Тази година професионалните изпълнители бяха дует „Бургас“ и народната певица Александра Димитрова. Имаме идея да наложим датата 22 септември като празник на комплекса и това да бъде едно време за семействата, за изява на деца и възрастни, за прекарване на приятни часове с множество музикални и танцови изпълнения, за сплотяване на общността и поощряване на усещането за гордост и принадлежност. Организира се и празничен концерт на Цветница – 17.04.2022 г., изготвиха се граждански договори с участниците, подготвиха се озвучаване, оборудване за щандове и творчески работилници, но за съжаление проявата отпадна заради лоши метеорологични условия.

Тази година наред с Община Бургас и колегите от НЧ „Асен Златаров 1940“ бяхме отговорни и за провеждане на ритуала по повод 185 год. от рождението на Васил Левски (18.07.) пред паметника на Апостола в Морската градина, като нашата част от задълженията по организацията бяха свързани с изготвянето на сценарий, връзката с изпълнителите, осигуряване на материалите, които да бъдат раздавани на гражданите като съпътстващи проявата.

Два конкурса, които бяха замислени по време на противоепидемичните мерки и се развиха в електронна среда се оказаха много привлекателни за децата и останаха в нашия културен календар. Това са конкурсът за илюстрация „Книжки и рисунки“ и конкурс за талантливи деца „Коледни звездици“.

Конкурсът за илюстрация „Книжки и рисунки“ цели да засили интересът към четенето. Дава поле за изява на деца в три възрастови групи от цялата страна. Рисунките се оценяват от специализирано жури. Има вече две издания и се обявява в седмицата на детската книга. Отчитането и награждаването е около 24 май, като тази година награждаването бе пред публика на 11 май – Деня на светите братя Кирил и Методий. От постъпилите 150 рисунки в трите възрастови групи се раздадоха 22 награди и 16 поощрения, а всеки един участник получи грамота.

На 14 декември се обяви третото издание на конкурс за талантливи деца „Коледни звездици“, който представлява представяне на клипчета с изпълнения на стихотворение или песен на зимна тематика, което създава приятни празнични емоции за родители и деца точно преди този най-светъл празник.

Този конкурс се оказа едно приятно пред коледно предизвикателство за децата, които участват с голямо желание и го очакват с нетърпение. Състезанието е в две категории – за стихотворение и за песен, както и в две възрастови групи във всяка категория. И в този конкурс всяко дете получава грамота за участие и малък коледен сувенир. Решено бе изданието на конкурса за 2022 да премине само в една категория – Изпълнение на песен. Представиха се 73 деца в две възрастови групи - от 3 до 6 години и деца в начална училищна възраст – 1 – 4 клас. Специализираното жури отличи 14 момичета и момчета, както определи и две специални и шест поощрителни награди.

Бюджетът за 2022 г. не предложи големи възможности. Ежегодно се кандидатства пред МК за допълнителни субсидирани бройки, но последно НЧ „Пенчо Славейков 1983“ получи 0,25 бр. през 2017 г. Увеличението на електроенергията, водата и поскъпването на стоки и услуги допринесе за трудното справяне с нормалните за всяка една организация дейности. За извършване дейността си в обществена полза през 2022 г. средствата на НЧ „Пенчо Славейков 1983“ от държавния и общинския бюджет и собствени приходи за 2022 г. се разходваха както следва:

ФИНАНСИРАНЕ НА ДЕЙНОСТИ:

Издръжка на дейности от **държавната и общинска субсидия**

за НЧ „Пенчо Славейков 1983“ както следва:

|  |  |  |
| --- | --- | --- |
|  | **Приходи** |  |
|  | Субсидия по стандарт | 64417,00 |
|  | Допълваща и целева субсидия от общинския бюджет /финансиране по културен календар/ | 1000,00 |
|  | **всичко приходи** | **65417,00** |
|  | **разходи** |  |
|  | Фонд работна заплата | 42667,00 |
|  | Осигурителни вноски | 7281,00 |
|  | Културни прояви - разходи по план сметка | 1000,00 |
|  | Културни прояви - разходи извън план сметката | 1068,00 |
|  | Книги и библиотечни материали | 1613,00 |
|  | Курсове и школи | 5238,00 |
|  | Любителски състави | 756,00 |
|  | Канцеларски материали и др. материали | 378,00 |
|  | Вода, горива и енергия | 4113,00 |
|  | Разходи за външни услуги - телефон, интернет, транспортни разходи, СОТ, счет. услуга и др. | 865,00 |
|  | Разходи за текущи ремонти | 90,00 |
|  | Други: | 348,00 |
|  | **ВСИЧКО РАЗХОДИ** | **65417,00** |

Издръжка на дейности от **собствени приходи**

за НЧ „Пенчо Славейков 1983“ както следва:

|  |  |  |  |
| --- | --- | --- | --- |
| **Приходи** | | **разходи** | |
| Членски внос | 1791,00 | Заплати и обезщетения | 3517,00 |
| Библиотечни такси | 3258,00 | Осигурителни вноски | 416,24 |
| Дарения | 3672,00 | Културна дейност | 597,21 |
| По договор | 600,00 | Книги и библиотечни материали | 3672,03 |
| Проекти | 13607,57 | Курсове и школи | 9551,54 |
| Такси школи | 13849,00 | Любителски състави | 984,33 |
| Награди | 70,00 | Канцеларски материали и др. материали | 204,19 |
|  |  | Външни услуги - телефон, интернет, транспортни разходи, СОТ, счет. услуга и др. | 2120,00 |
|  |  | Текущи ремонти | 55,93 |
|  |  | Разходи за командировки | 120,00 |
|  |  | Други: | 184,24 |
| **ВСИЧКО** | **36847,57** |  | **21422,71** |

*Забележка: През 2022 г. е изплатено обезщетение за пенсиониране в размер на 6 брутни работни заплати.*

Председател:

Т. Петрова